
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 801>
 מישיבת ועדת הכלכלה 
 יום שני, כ"ה באדר התשע"ב (19 במרץ 2012), שעה 15:30
<סדר היום:>
<הצעת חוק משק החשמל (תיקון מס' 10), התשע"ב-2012>
נכחו:

<חברי הוועדה:> 
כרמל שאמה-הכהן – היו"ר
<מוזמנים:> 
	שי סומך
	–
	ייעוץ וחקיקה, משרד המשפטים

	אמיר אדרי
	–
	רפרנט אנרגיה וחשמל באגף תקציבים, משרד האוצר

	דרורה ליפשיץ
	–
	היועצת המשפטית, משרד האנרגיה והמים

	שרי בכר
	–
	עו"ד, המוסד לביטוח לאומי

	אופיר פינטו
	–
	מנהל המחקר, המוסד לביטוח לאומי

	יקותיאל צבע
	–
	מנהל אגף מחקר, תכנון והכשרה, משרד הרווחה והשירותים החברתיים

	מירב יוסף
	–
	ממונה על אגף פניות ציבור, הרשות לשירותים ציבוריים חשמל

	מיכאל מקייה
	–
	מ"מ יועמ"ש, הרשות לשירותים ציבוריים חשמל

	אביעד דרורי
	–
	מנהל מחלקה בכיר יעוץ משפטי, הרשות לשירותים ציבוריים חשמל

	דורון אהרון
	–
	מנהל החשמל, משרד האנרגיה והמים

	שבתאי אלבוחר
	–
	עו"ד לשכה משפטית, משרד האנרגיה והמים

	עינב סולטן גוטליק
	–
	עו"ד לשכה משפטית, משרד האנרגיה והמים

	ישראל מובשוביץ
	–
	מנהל אגף השיווק, חברת החשמל

	משה בר
	–
	עמותת "נכים למען נכים"


<ייעוץ משפטי:>
אתי בנדלר
<מנהלת הוועדה:>
לאה ורון
<רשם פרלמנטרי:>
רמי בן שמעון
<הצעת חוק משק החשמל (תיקון מס' 10), התשע"ב-2012>
<היו"ר כרמל שאמה-הכהן:>
צהריים טובים. אנחנו מחדשים את הדיון בעניין חוק משק החשמל. החוק נפתח מחדש בהתאם לבקשתי כדי לבחון סבסוד חשמל, אספקת חשמל מוזל לאוכלוסיות נזקקות. כפי שתיארנו בראשית הדיון בבוקר, המדינה מממשת קרוב למחצית מהמכסות האפשריות על פי החוק לחשמל מוזל בחצי מחיר לאוכלוסיות נזקקות.
קיבלנו במשך היום נתונים שהיו חסרים לנו – אני מודה למוסד לביטוח לאומי ולמשרד הרווחה שדאגו לספק לוועדה נתונים ממצים, כדי שנוכל להתקדם בחקיקה. יש כמה קבוצות שאני אציג אותן וארצה לשמוע הערות שונות לגבי סדר העדיפות של ההכללה.

אני אגיד מספרים עגולים. משפחות חד-הוריות: עם ילד אחד – 12,700; עם שני ילדים ויותר – 12,600; עם שלושה ילדים וארבעה ילדים – זה ממש זניח.

<אתי בנדלר:>
כמה יש עם שני ילדים?

<היו"ר כרמל שאמה-הכהן:>
משפחות עם שני ילדים יותר – 12,600 מתוכן משפחות עם שלושה ילדים ויותר – אולי תצלמי? יצלמו ויהיה לכולם.

יש היקף של 120 אלף מכסות פנויות של חשמל מוזל. אנחנו לא נמצה את כולן כי הממשלה חוששת שיהיה גידול - - -

<אתי בנדלר:>
מיצוי זכויות לגבי הזכאים - - -

<היו"ר כרמל שאמה-הכהן:>
לגבי הקשישים – שכבר היום זכאים לחשמל מוזל ושחלקם לא מנצלים את זה – יש חשש אצל הממשלה שהזקנים יתעוררו בעקבות התקשורת, בעקבות מבצעי פרסום שיעשו בחברת החשמל או המדינה או משרד הרווחה ויהיה גידול במימוש ותיווצר מצוקה תקציבית.

אנחנו נשתדל לקחת טווח ביטחון ולא לממש את כל המכסות אבל עדיין יש פה מספיק מקום כדי לאפשר ולהכניס את רוב הילדים הנכים שמקבלים קצבה, הבטחת הכנסה, בטח הנכים הקשים, גם משפחות חד-הוריות – בטח אלו המרובות ילדים – שמקבלות הבטחת הכנסה, לא כל משפחה חד-הורית.
<לאה ורון:>
תכף יצלמו עוד ויחלקו עוד.
<היו"ר כרמל שאמה-הכהן:>
משפחה חד-הורית שהאבא או האימא סמנכ"לים ב"טבע" לא תקבל. יש בסך הכול 30 אלף ילדים נכים שמקבלים קצבת נכות מתוכם 9,000 במצב קשה . ילדים שנכים ממש בצורה קשה מאוד – 4,000 זה כולל ילדים שמקבלים טיפול נשימתי, הזנה תוך גופית, מחלה ממארת, תסמונות נדירות – אלו דברים שגם צריך לקחת בחשבון.

יש גם משפחות מלאות של בני זוג עם ילד אחד, שני ילדים או יותר, כאן המספרים מעט יותר גדולים, לדעתי צריך ללכת על המשפחות שהן ברוכות ילדים – אז הסובסידיה פר נפש משרתת יותר נפשות. למישהו יש הצעות לגבי העניין הזה?

<שי סומך:>
אני מציע לשקול גם את הקשישים הסיעודיים הקשים.

<היו"ר כרמל שאמה-הכהן:>
איפה זה נופל פה בטבלה?

<שי סומך:>
לדעתי יש 27 אלף איש. אם נכנסו הנכים הסיעודיים – תישאל השאלה למה הקשישים הסיעודיים לא נכללים? זאת גם אוכלוסיה מאוד קשה עם הוצאות מאוד גבוהות. הייתי מציע לשקול גם את הכללתם.
<היו"ר כרמל שאמה-הכהן:>
מישהו יכול להסביר לי: בילדים נכים, מה ההבדל בין "סך הכול מצב קשה" לבין "תלויים לחלוטין"?

<אופיר פינטו:>
הקטגוריה "סך הכול מצב קשה" כוללת את ה"תלויים לחלוטין" וכוללת את כל הילדים שיש להם טיפול רפואי מיוחד בשיעור גמלה של 100%.

<היו"ר כרמל שאמה-הכהן:>
תן לי תיאור של "תלויים לחלוטין".

<אופיר פינטו:>
יכול להיות חולה אפילפסיה קשה שמקבל התקפים לעיתים תכופות ממצב רגיל.

<שרי בכר:>
אדוני, "ילד תלוי לחלוטין בעזרת הזולת" מוגדר כבר היום בתקנות ילד נכה של הביטוח הלאומי. זאת קביעה שנעשית על-ידי רופא. זה בעצם ילד שתלוי לחלוטין בעזרת הזולת בכל שעות היממה. זאת אומרת, לא יכול לתפקד באופן עצמאי.

ההערה השנייה היא לגבי המשפחות עם הילדים: לא מדובר בחוק הביטוח הלאומי אלא בחוק הבטחת הכנסה. מדובר במקבלי קצבת הבטחת הכנסה. אין אצלנו אבחנה בין משפחה עם שלושה ילדים או ארבעה ילדים – האבחנה אצלנו היא משפחה עם ילד אחד או יחיד עם ילד אחד ושיעור נפרד למשפחה - - -

<היו"ר כרמל שאמה-הכהן:>
אני כן רואה כאן אבחנה.

<שרי בכר:>
זה מבחינת חלוקת האוכלוסייה, אבל מבחינת הגדרות החוק יש לנו משפחה או יחיד עם ילד אחד או משפחה או יחיד עם שני ילדים ויותר. זאת אומרת, אם אתה רוצה להחריג רק את המשפחות עם שלושה-ארבעה ילדים – זה לא הגיוני מחינת החוק.

<אתי בנדלר:>
זה הגיוני אבל אין לכם קובץ שמכיל את זה.

<היו"ר כרמל שאמה-הכהן:>
אני רוצה לעשות סדר. הבטחת הכנסה של זוג עם שני ילדים יש בסך הכול 18 אלף; חד-הוריות ושני ילדים 12,500. עכשיו תסבירו לי, לפרוטוקול: מהו הפער של 21 אלף בין 30 אלף בילדים נכים לבין ה-9,000?

<אופיר פינטו:>
אלו ילדים עם תסמונת דאון, ילדים חרשים.

<היו"ר כרמל שאמה-הכהן:>
אין עוד מדרגות בין ה-8,000 ל-30 אלף?

<אופיר פינטו:>
אין מדרגות. ב"ילד נכה" יש, בגדול, שתי מדרגות עיקריות: 100% ומחצית גמלה שזה פחות או יותר 30%. יש עוד מדרגה של 80% אבל את רובם העבירו עכשיו בחוק, דרך ה"תלויים לחלוטין", ל-108%.

<היו"ר כרמל שאמה-הכהן:>
עכשיו תסביר לי: מה ההבדל בין ה-175% ל-105% במקבלי שר"מ?

<אופיר פינטו:>
175% מקבלים אלו שתלויים בבן אדם לאורך כל שעות היממה ו-105% לאלו שתלויים ברוב שעות היממה בעזרת הזולת.

<היו"ר כרמל שאמה-הכהן:>
אין חפיפה בין הקטגוריות?

<אופיר פינטו:>
אין חפיפה בין הקטגוריות.

<היו"ר כרמל שאמה-הכהן:>
בטוח?

<אופיר פינטו:>
בטוח. 
<היו"ר כרמל שאמה-הכהן:>
כלומר כל מספר פה עומד בפני עצמו. נציג האוצר: מה המרווח שלנו לפי זווית הראיה שלך?

<אמיר אדרי:>
להבנתי, יש להתייחס לסך הפוטנציאל האפשרי - - -

<היו"ר כרמל שאמה-הכהן:>
קודם כל אני רוצה להבהיר: מה מקסימום הסבסוד שמקבלת משפחה שמקבלת את זה?

<אמיר אדרי:>
מאה שקל בחודש. 1,200 שקלים בשנה.

<היו"ר כרמל שאמה-הכהן:>
לא כולל מע"מ?

<אמיר אדרי:>
לא כולל מע"מ.

<היו"ר כרמל שאמה-הכהן:>
אז זה בערך 1,500 ₪ בשנה. 

<אמיר אדרי:>
יש לנו כאן סוג של תקציב – 300 מיליוני שקלים. כדי להבין מה לא מומש יש להתייחס לשווי הפוטנציאלי, כלומר, במידה וכלל הזכאים יממשו את ההטבה – אנחנו מדברים על 236 אלף אנשים. מסגרת התקציב מאפשר לנו לאפשר זכאות ל-250 אלף איש. כלומר, יש לנו פער של 14 אלף איש שניתן לתת להם זכאות.
חשוב להדגיש שבמידה ואנחנו מתייחסים להטבה בפועל ולא להטבה פוטנציאלית – אנחנו עלולים למצוא את עצמנו במצב לא נעים בו אנחנו נותנים הנחות לאוכלוסיות מסוימות וחורגים ממסגרת החוק. בנוסף, חשוב להדגיש שבמידה ונכליל קבוצה גדולה מדי – אנחנו משיתים עלויות על שאר צרכני החשמל ומקשים על חברת החשמל את בעיית התזרים הקשה, הקיימת לה כבר עכשיו, בשל המצוקה - - -

<היו"ר כרמל שאמה-הכהן:>
עד לפה הבנתי. את זה אני כבר לא מבין. למה זה קשור לתזרים של חברת החשמל?

<אמיר אדרי:>
כי במידה ואנחנו מקנים עכשיו הנחות נוספות – אנחנו בעצם מקטינים את ההכנסות של חברת החשמל עד ליום בו רשות החשמל תעלה את התעריף. זה יוצר פער תזרימי עבור חברת החשמל במידה וההנחות יהיו בהיקף גדול.

<היו"ר כרמל שאמה-הכהן:>
עד שרשות החשמל תעלה את התעריף? לפי חוק משק החשמל, רשות החשמל יכולה בכל מועד לחשב תעריפים חדשים.
<אמיר אדרי:>
נכון, אבל זה לא קורה בצורה מידית. בתקופה הזאת אנחנו מתמודדים עם בעיה תזרימית חריפה.

<היו"ר כרמל שאמה-הכהן:>
אני אתן לך פה Delay. אם זה מה שמפריע לך לתזרים של חברת החשמל אתן לך זמן של חודש או שהם יגידו כמה הם צריכים, שבו לא תינתן ההנחה – אז באותו חודש האוכלוסיות האלה לא יקבלו הנחה כדי שלא נפגע בתזרים של חברת החשמל, תסתכל יותר רחוק.

<אמיר אדרי:
>
אני מציג את הבעיה האפשרית, אני מציג את העובדות: זאת אחת הבעיות שעלולות להיווצר במידה וניתן פה הנחה גדולה.

<היו"ר כרמל שאמה-הכהן:>
הבעיה פתירה בוודאות. אם אתה רואה פה בעיה קשה – אני לא רואה פה בעיה קשה. אני חושב שלא צריך להתייחס אליה.

<אמיר אדרי:>
אם אנחנו דוחים את זה למספר חודשים – יכול להיות שאנחנו פותרים את הבעיה.

<היו"ר כרמל שאמה-הכהן:>
למה מספר חודשים?

<אמיר אדרי:>
מעבר לזה, כמו שצינתי, לא נעבוד בצורה נכונה אם לא נתמקד באוכלוסיות שכיוונו אליהם מלכתחילה. יש להתמקד, יש לבדוק – אפשר לדבר עם רשות החשמל וחברת החשמל – איך אפשר לאתר את האנשים שתכננו לתת להם את ההטבה מלכתחילה. אנחנו מוותרים עליהם ומקצים כאן הטבות לאוכלוסיות נוספות. אפשר לעשות מסע פרסומי כלשהו, אפשר לנסות להכניס את זה לחשבונות החשמל.

<היו"ר כרמל שאמה-הכהן:>
מאז שנת 2007, מאז התיקון שמאפשר סבסוד חשמל לאוכלוסיות האלה שום דבר לא נעשה או לא גרם לאנשים האלה לרוץ ולקבל את ההטבות, לאלה שלא מקבלים.
<דרורה ליפשיץ:>
יש אוכלוסיות שנוספו רק בשנה האחרונה, צריך לזכור, ב-2011 - - -

<היו"ר כרמל שאמה-הכהן:>
כן, אבל הן שוליות. נוספו נרדפי הנאצים - - -

<דרורה ליפשיץ:>
נכים וניצולי שואה.

<היו"ר כרמל שאמה-הכהן:>
המספר שלהם מאוד קטן. אני לא שמעתי על שום מגמה דרמטית שמצריכה אותי לחשוב לקחת טווח ביטחון יותר גדול. כל טווח ביטחון שאנחנו לוקחים מונע ממשפחה מסכנה או מאדם מסכן את הסבסוד של החשמל – זה המחיר. 

הביטחון שלנו להרגיש שאנחנו יותר בטוחים שחס וחלילה לא צריך לעשות תיקון של חוק או השר – אני לא יודע מי יהיה השר ב-2013 – או ועדה שיצטרכו לקבל החלטה קשה שתגיד: אנחנו מצמצמים. בגלל הסתברות מאוד נמוכה, היום בוודאות אנשים לא יקבלו עזרה – לא נראה לי שההחלטה מקובלת.
אם אני לוקח את ההתנהלות של הממשלה – לא משנה איזה משרד – בארבע-חמש האחרונות, גרמנו עוול לאנשים. אם 120 אלף משפחות לא קיבלו את הסבסוד הזה שנקבע בחוק אז מה עשינו? בשביל מה אנחנו פה? יש פה בעיה.
<אמיר אדרי:>
אני מסכים אתך שהמדינה לא פעלה מספיק בנחישות בנושא הזה. עם זאת, אפשר להפיק לקחים ולראות איך אפשר להתמקד באוכלוסייה הזו.
<היו"ר כרמל שאמה-הכהן:>
אמיר, לפי התאוריה הייתי אומר לך בוא נמצא עד המכסה אחרונה, ניתן עזרה, כמה שאפשר, לכמה שיותר אנשים מסכנים. אני מבין שיכול להיות גידול אז ניקח טווח ביטחון. לא 10% שזה טווח ביטחון מופרז, ניקח 20%, 30%. למה אתה צריך יותר? אני לא רואה מגמות שאנשים יתחילו לרוץ ברחובות ולחפש את הסבסוד הזה. כל האנשים האלה עסוקים כנראה יותר מדי בצרות שלהם או מנותקים מהמציאות ולא מקבלים את הסיוע שמגיע להם.

<לאה ורון:>

במיוחד שאדוני מדבר על הוראת שעה עד 2013.

<היו"ר כרמל שאמה-הכהן:>
בדיוק. אני אומר לך עד 2013. אני לא אומר לך שאני כובל אותך מעתה ועד ועולם. ב-2013 קבענו פגישה נוספת בכל מקרה, צריך יהיה להאריך את הרישיון של חברת החשמל שוב, ואז נעשה חשבון.
<דרורה ליפשיץ:>
עדיין אנחנו חושבים שגם לכל קבוצה שתקבע פה, אפשר למצוא את הפתרון במסגרת הרחבת ההגדרה בתקנות. פתרון יותר טוב מהוראת שעה.

<היו"ר כרמל שאמה-הכהן:>
אין לנו זמן לתקנות.

<דרורה ליפשיץ:>
אפשר לעשות אותן ביום.

<היו"ר כרמל שאמה-הכהן:>
את יכולה לעשות אותן ביום?

<דרורה ליפשיץ:>
אין בעיה לעשות תקנות.

<היו"ר כרמל שאמה-הכהן:>
אין לי בעיה, אני מוכן לחכות. מה שנסכם פה ותעבירו בתקנות, אין לי בעיה. בטוח שתביאי ביום?

<דרורה ליפשיץ:>
אנחנו נעשה את כל המאמצים להביא - - -

<אתי בנדלר:>
אני רוצה לברר: מקולו ומטון הדיבור של היושב-ראש, אני מניחה שההוראה שלו היא שעד שהיושב- ראש לא יראה את התקנות – הצעת החוק לא תונח, האומנם?

<דרורה ליפשיץ:>
תמיד אפשר להוסיף את הסעיף הזה בחקיקה ראשית.

<היו"ר כרמל שאמה-הכהן:>
ברור.

<דרורה ליפשיץ:>
תמיד אפשר להוסיף. אנחנו כבר הבנו את הקשר. תאמינו לנו שהבנו את זה כבר בימים האחרונים. כיוון שאפשר לתקן את זה, לדעתנו, דרך תקנות ובכל מקרה אפשר תמיד להוסיף את זה בחוק, אז אם מחכים עד מחר, ונצליח להכניס את זה בתקנות – מה טוב. אם לא – זה יכנס במסגרת החקיקה.
<אתי בנדלר:>
עכשיו השאלה היא מה צריך להיכנס לתוך החוק או התקנות.

<דרורה ליפשיץ:>
צריך להחליט על הקבוצות. מבחינתנו זה הגדרת קבוצת הזכאים. צריך להחליט מי הן הקבוצות.

<מיכאל מקייה:>
אני מסכים. עדיף להכניס את זה בתקנות. הגדרת קבות הזכאים חייבת להיות ברורה כי פה, עמדת משרד האוצר כפי שהוצגה לוועדה, היא עמדה שאומרת שהולכים על הפוטנציאל. אם הולכים על הפוטנציאל – אין מקום להרבה משחקים כי יש עוד 14 אלף זכאים ואז אפשרות הרחבת הזכאים היא מאוד מצומצמת. מה שאומר כבוד יושב-ראש הוועדה זה שצריך ללכת על "בפועל" ולתת טווח ביטחון, כי בפועל לא כולם יממשו, וגם אם יממשו – לא יממשו 100%.
<היו"ר כרמל שאמה-הכהן:>
נכון.

<מיכאל מקייה:>
אלו שתי תפיסות עולם שונות ומנוגדות ולכן צריך, קודם כל, לנסות להכיל את שתי התפיסות האלה כדי להגדיר את קבוצת הזכאים.

<היו"ר כרמל שאמה-הכהן:>
אלו לא תפיסות עולם שונות לגמרי. אני הייתי אומר לך שאם זה היה על המשכורת של האנשים, להפעיל את תפיסת העולם הזו – אנשים היו מפעילים את תפיסת העולם המלאה. צריך לקחת מינימום סיכון מחושב. זה לא שלסיכון הזה אין מחיר – יש לו מחיר: אנשים לא מקבלים את ההטבה. אם מישהו יגיד לי לתת רטרואקטיבית, אז שיתחייב האוצר. אין בעיה, אני מוכן לבחון את זה: בסוף כל שנה יחזירו אחור. גם אין לי בעיה שנבדוק אחרי שנראה כמה הצטרפו וכמה רצו.

<אמיר אדרי:>
חשוב להדגיש גם כי במידה וניתן הנחה לכמות אוכלוסייה גדולה, נגיד 100 אלף אנשים, אנחנו גם מייקרים את תעריף החשמל.

<היו"ר כרמל שאמה-הכהן:>
למה?

<אמיר אדרי:>
כי אין ארוחות חינם. זה פשוט סבסוד צולב.
<היו"ר כרמל שאמה-הכהן:>
זה ברור לי. למה קבעת 1.5%? אני רוצה להבין.
<אמיר אדרי:>
זה לא אנחנו קבענו. את זה הממשלה קבעה.

<היו"ר כרמל שאמה-הכהן:>
באה הממשלה, אחרי תהליך מסודר, אחרי ועדת שרים לחקיקה - - -

<אמיר אדרי:>
להבנתי הכלכלית, זה בכלל לא נכון לסבסד אוכלוסייה חלשה באמצעות תעריף החשמל, כי מי שצורך יותר חשמל הוא לא בהכרח יותר עשיר. יש גם הרבה מפעלים והרבה גורמים מסחריים שעובדים פה וזה לא בהכרח נכון לסבסד באמצעות החשמל, זה דווקא מעוות את המחירים וזה לא מגלם את העלות הנכונה.
הדרך הנכונה לעזור לאוכלוסייה החלשה זה בדלת הקדמית, קרי: תקציב. באמצעות תעריף החשמל זו לא הדרך הכלכלית הנכונה, אבל זה החוק.

<היו"ר כרמל שאמה-הכהן:>
אדוני מוזמן לבטל את הסעיף בחוק. שר האוצר רוצה לבטל את הסעיף בחוק? או חוק או לא חוק, אנחנו נמצאים פה בבית המחוקקים, או שיש חוק או שאין חוק.

<אמיר אדרי:>
אני אמרתי את דעתי הכלכלית. זה החוק ואלו העובדות.

<היו"ר כרמל שאמה-הכהן:>
לא פעלתם: האוצר לא הביע עמדה ולא הביע רצון ואפילו לא ניסה - - -

<אמיר אדרי:>
אנחנו התנגדנו לנושא הזה בשעתו.

<אתי בנדלר:>
בפשרה אתכם נקבעה פשרה של 1.5%.

<היו"ר כרמל שאמה-הכהן:>
היא הייתה פה, אני לא הייתי.

<אמיר אדרי:>
זה היה על מנת ליצור מגבלה כלשהי, לתחום את ההנחות בגבול מסוים.

<אתי בנדלר:>
הפשרה של חבר הכנסת לשעבר ושר הרווחה היום, משה כחלון.

<דרורה ליפשיץ:>
בכל מקרה, אם לא תהיה הסכמת האוצר – לא נוכל להביא את זה בתקנות כי היום, לפי התקנות, נדרשת הסכמת שר האוצר.

<היו"ר כרמל שאמה-הכהן:>
יש גם בעיה. תוך כדי הדברים, הבנתי שהתקנות האלה לא בשליטת ועדת כלכלה.

<דרורה ליפשיץ:>
אנחנו יכולים להראות אותן.

<היו"ר כרמל שאמה-הכהן:>
את זה הבנתי, זה ברור. הכוונה היא בעוד חודש, נניח, "ישראל ביתנו" יפרשו בגלל המריבה על כושר ההשתכרות לדיור, נניח, וישר האוצר הנוכחי יהפוך להיות – לא יודע – שר האנרגיה - - -
<לאה ורון:>
יתפנה משרד החוץ. בקונסטלציה שאדוני מצייר יתפנה משרד החוץ.

<היו"ר כרמל שאמה-הכהן:>
הכול ההיפותטי לגמרי, בעקבות דוח של מבקר. שר האוצר הזה באמת בא בגישה שמר אדרי מציג: מי שקשה לו – קשה לו.
<דרורה ליפשיץ:>
בתיאוריית הקונספירציה, גם השרים הנוכחיים יכולים לתקן את - - -

<היו"ר כרמל שאמה-הכהן:>
נכון. בגלל זה אני רוצה ללכת פה על קרקע מוצקה עד ל-31 בדצמבר 2013. לכן לא הייתה לי בעיה עם מי שחותם על זה: המליאה או השר או הוועדה. לא הקרדיט הוא הבעיה פה אלא הוודאות. אני לא חושד באף אחד, אבל אני מבין שאין התלהבות גדולה מהסבסוד הזה, שיגידו שאולי הקילוואט שעה יתייקר בעוד אגורה או חצי אגורה. אני מוכן שיפנו את כל זה אלי, שיגידו: יו"ר ועדת כלכלה עמד על זה לייקר לכל אזרחי ישראל בשביל אחרים. אני מוכן. 
עדיין לממשלה, כמובן, יש זכות להסתייג ממה שאנחנו נכניס פה ולהפיל את זה במליאה. נעמוד במליאה, להסביר, לנמק ולהפיל את זה. אין לנו כרגע מסלול אחר. 

טוב, בואו נקבע את הקבוצות ואחרי זה נקבע את המנגנון. הבטחת הכנסה של זוג + שני ילדים זה 18 אלף - - -
<לאה ורון:>
איפה אתה קורא?

<היו"ר כרמל שאמה-הכהן:>
נעשה חשבון גס. הנכים מקבל שר"מ – מר אדרי, אתה אומר שזה לא מסלול חיצוני?

<לאה ורון:>
מה זה שר"מ?

<אתי בנדלר:>
שירותים מיוחדים.
<אמיר אדרי:>
לא, אנחנו רוצים את זה באמצעות תעריף החשמל.

<היו"ר כרמל שאמה-הכהן:>
בטוח? זאת אומרת שהסיכום שמישהו פה הציג לא קיים? כלומר, אנחנו לא טועים? 

<אמיר אדרי:>
מה הסיכום?

<היו"ר כרמל שאמה-הכהן:>
אמרו לנו שלממשלה יש סוג של החלטה שהקבוצה הזאת תתוקצב בלי קשר ל-1.5%, לא יודע מאיזה תקציב.

<מיכאל מקייה:>
זאת עמדה עקבית של משרד האוצר, זה בסדר. בעיקרון, לא אמור להיות סבסוד צולב במסגרת משק החשמל, אבל אם כבר צריך לסבסד ​– אז עדיף באמצעות סבסוד צולב, זה קבוע, זה בסדר.
<היו"ר כרמל שאמה-הכהן:>
אנחנו אחרי זה. יש החלטה כזאת? זה מה שאני שואל.
<אמיר אדרי:>
יש החלטה שהם ייכנסו. אנחנו מעוניינים להכניס אותם למסגרת הקיימת.

<היו"ר כרמל שאמה-הכהן:>
הבנתי. זה ברור.

<אמיר אדרי:>
אני אומר שוב: להבנתי הכלכלית זה לא נכון. עם זאת, במסגרת החוק, במסגרת העובדות - - -

<לאה ורון:>
אתם מדברים על אוכלוסייה של 10,000 נכים?

<היו"ר כרמל שאמה-הכהן:>
לא. הוא דיבר על 7,600. 175% – אלו הנכים שצריכים, שזקוקים, לסיוע כל היום.

<מיכאל מקייה:>
צריך להיות עקביים. אם אתם קובעים לגבי מקבלי שר"מ 175% ​– אז צריכים להיכנס גם הקשישים הסיעודיים באופן מלא, שלא מקבלים היום.
<היו"ר כרמל שאמה-הכהן:>
מה ההבדל ביניהם?

<שי סומך:>
הם באותו מצב תפקודי, פחות או יותר.
<אתי בנדלר:>
איך הם מוגדרים, הקשישים הסיעודיים?

<היו"ר כרמל שאמה-הכהן:>
יש להם חשבונות חשמל בכלל?

<שי סומך:>
בטח. הם כולם בבית, זה ברור, כי בהגדרה - - -

<היו"ר כרמל שאמה-הכהן:>
מר אדרי מהאוצר, לקשישים הסיעודיים יש חשבונות חשמל על שמם? שלא סתם נבזבז פה מכסות שלא ינוצלו.

<ישראל מובשוביץ:>
יש חשבונות חשמל.
<שרי בכר:>
אדוני, רק כדי להבהיר: מה שנציג משרד המשפטים התכוון זה ש"מקבלי קצבת סיעוד בביטוח הלאומי" זה בהנחה שמדובר בכאלה שלא נמצאים במוסדות אלא בבית שלהם.

<שי סומך:>
רובם הגדול יכולים להיות - - -

<שרי בכר:>
גם בתי אבות נחשבים אצלנו למוסד סיעודי. אני לא רוצה להיכנס לזה וזאת לא הגדרה ספציפית אבל הרוב המכריע של מקבלי קצבת סיעוד נמצאים בביתם ונדרשים למטפל שיגיע אליהם הביתה.

<אתי בנדלר:>
הם קבוצה שמוגדרת בחוק הביטוח הלאומי?

<שרי בכר:>
כן. יש להם הגדרה בפרק הסיעוד בחוק הביטוח הלאומי.

<היו"ר כרמל שאמה-הכהן:>
הם לא חופפים לקבוצות פה?

<שי סומך:>
יכול להיות שהם חופפים להבטחת הכנסה.

<היו"ר כרמל שאמה-הכהן:>
הקבוצה שהוא מדבר עליה, הסיעודית, יכול להיות שהיא חופפת לקבוצה קיימת? 
<שי סומך:>
יכול להיות שיש חפיפה מסוימת להבטחת הכנסה ולקשישים.

<שרי בכר:>
יכול להיות.

<היו"ר כרמל שאמה-הכהן:>
איזה סדר גודל של חפיפה?

<שי סומך:>
בנכות קשה להאמין שיש כי הם מקבלים שר"מ. בהבטחת הכנסה יש חפיפה מסוימת.

<היו"ר כרמל שאמה-הכהן:>
כיחידים שמקבלים הבטחת הכנסה?

<שרי בכר:>
או כמשפחה.

<ישראל מובשוביץ:>
כבוד היושב-ראש, החפיפה רלוונטית רק לצורך החישוב שלך למכסה. היא לא רלוונטית לתשלום.

<היו"ר כרמל שאמה-הכהן:>
ברור, התשלום הוא רק פעם אחת.

<שי סומך:>
אני משער שבסביבות 20% כי מקבלי הבטחת הכנסה מקרב הקשישים הם בשיעור של 27% אז זה אמור להיות פחות או יותר אותו שיעור לגבי מקבלי גמלת סיעוד – בסביבות 20%, אני מאמין, שמקבלים את ההנחה.
<היו"ר כרמל שאמה-הכהן:>
כמה יש בסך הכול?

<שי סומך:>
יש 27 אלף, לפי מה שאמר נציג הביטוח הלאומי. אפשר לדבר על אולי 20 אלף בחישוב מאוד-מאוד גס.

<מיכאל מקייה:>
אני מבקש לשאול שאלת תם: אני לא מבין מה הקשר בין היותם נכים לבין היותם נזקקים לסבסוד בתחום החשמל?

<היו"ר כרמל שאמה-הכהן:>
תסביר לי את השאלה.

<מיכאל מקייה:>
האם עצם העובדה שהם מקבלים קצבה מהביטוח הלאומי מעידה על מצבם הכלכלי?

<היו"ר כרמל שאמה-הכהן:>
מקבלי הבטחת הכנסה?

<מיכאל מקייה:>
לא. אלה שהם נכים.

<היו"ר כרמל שאמה-הכהן:>
הקשישים הסיעודיים?

<שי סומך:>
אני יכול להסביר: השנה, לפני כמה חודשים, עבר בוועדת העבודה תיקון שקבע שמקבלי קצבת זקנה לנכה יקבלו בדיוק את אותן ההטבות שמקבלים קשישים מקבלי הבטחת הכנסה. במסגרת התיקון הזה הותקנו תקנות מכוח תקנות אזרחים ותיקים וגם הותקנו תקנות מכוח חוק משק החשמל שנותנות אותן הטבות. זאת אומרת, זה תיקון רוחבי שנתן לאותה אוכלוסייה אותן זכויות שמקבלים קשישים מקבלי הבטחת הכנסה.

<היו"ר כרמל שאמה-הכהן:>
אז אנחנו מכניסים את הקבוצות הבאות, כהוראת שעה - - -

<אתי בנדלר:>
אז עכשיו אני מבקשת שההחלטה תהיה מאוד ברורה.
<דרורה ליפשיץ:>
אז אם אפשר, אבקש לשאול עוד שאלה אחת: אם באמת המסלול הוא בחקיקה ראשית ובכל מקרה, בהתאם לחוק, צריך גם לקבוע גם תקנות לצורך הוכחת זכאות - - -

<היו"ר כרמל שאמה-הכהן:>
ראיתי סט תקנות כזה. זה לא קיים?

<דרורה ליפשיץ:>
לא. זה חל לגבי כל קבוצה. השאלה היא: האם נציגי הביטוח הלאומי יכולים להגיד אם זאת רשימה סגורה שאפשר לקבל מהביטוח הלאומי בלי הצורך בתקנות להוכחת זכאות ואז יצטרכו לרשום את זה באופן מפורש פה בחקיקה.

<היו"ר כרמל שאמה-הכהן:>
נציג הביטוח הלאומי, השאלה היא האם כל הקבוצות האלה - -
<דרורה ליפשיץ:>
האם יהיה אפשר לדלג על השלב של תקנות של הוכחת זכאות?
<היו"ר כרמל שאמה-הכהן:>
- - האם כל הקבוצות האלה מתורגמות אצלכם לקובץ של תעודות זהות?

<אופיר פינטו:>
ברור.

<היו"ר כרמל שאמה-הכהן:>
לגבי הבטחת הכנסה יש לכם את ההכרעה.

<אופיר פינטו:>
יש לך הכרעה. זה קובץ נתונים.

<היו"ר כרמל שאמה-הכהן:>
קובץ נתונים סגור, חד-ערכי.

<דרורה ליפשיץ:>
אז אני חושבת שנצטרך לנסח את זה כך שגם לא יצטרכו להוציא תקנות לצורך הוכחת זכאות אלא נתגבר על זה בדרך של קבלת הנתונים מהמוסד לביטוח לאומי.
<אתי בנדלר:>
דרורה, תוכלי להעביר לי הצעת נוסח לגבי העניין הזה?

<דרורה ליפשיץ:>
כן.

<אתי בנדלר:>
תודה. אדוני היושב-ראש, אנא הכתב באופן ברור את הקבוצות שעליהן מדובר, כהוראת שעה עד 31 בדצמבר 2013, נכון?

<היו"ר כרמל שאמה-הכהן:>
כן.

<אתי בנדלר:>
תהיה סמכות להאריך את זה?

<היו"ר כרמל שאמה-הכהן:>
אני מקריא את הקבוצות: ילדים במצב קשה – 8,619 - - -

<שרי בכר:>
אדוני, סליחה על ההפרעה. לגבי הקובץ של מקבלי הבטחת הכנסה: משפחות חד-הוריות מקבלות הבטחת הכנסה זה לא קובץ סגור. הבטחת הכנסה זאת קצבה חודשית שתלויה שמבחן הכנסות. זאת אומר, בחודש אחד המשפחה יכולה לקבל ובחודש אחר יכולות להיות הכנסות גבוהות - - -
<היו"ר כרמל שאמה-הכהן:>
כל עוד היא מקבלת. הבנתי שאתם מעבירים את זה מדי חודש לחברת החשמל.

<שרי בכר:>
אנחנו מעבירים קבצים קיימים. 

<היו"ר כרמל שאמה-הכהן:>
לגבי הבטחת הכנסה, בכל נקודת זמן, יש אדם שמוגדר אצלכם כמי שמקבל, אם הוא קיבל בתחילת החודש, נכון?

<שרי בכר:>
כן.

<היו"ר כרמל שאמה-הכהן:>
אז בחודש הזה הוא עובר לחברת החשמל. בחודש הבא, אם הוא ייגרע, הוא לא יעבור לחברת החשמל. יבוא מישהו אחר במקומו.

<ישראל מובשוביץ:>
אם התנודתיות הזאת היא חודשית – זה קצת עושה בעיה מול הלקוח. עדיף שזה יהיה מול לקוח קבוע, כי זה מייצר בעיות גם לכם וגם לנו, לשאול כל פעם מדוע הוא ברשימה ומדוע לא. עדיף ללכת על אוכלוסייה שהסבירות שהיא תהיה כזאת - - -

<היו"ר כרמל שאמה-הכהן:>
הבטחת הכנסה מוגבלת בזמן?

<אופיר פינטו:>
כל חודש אתה נבחן מחדש.

<היו"ר כרמל שאמה-הכהן:>
מה השונות שם מחודש לחודש?

<שרי בכר:>
זאת לא שונות. אלו פשוט מבחני הכנסות ובין היתר: החובה שלהם להתייצב בלשכת שרות התעסוקה מספר קבוע ובזמנים קבועים ואם לא עושים את זה – הם לא מקבלים באותו חודש; אם הם מקבלים הכנסות ממקורות שונים; אם התחילו לעבוד.

<היו"ר כרמל שאמה-הכהן:>
בכל חודש שהם נכללים אצלכם – הם יכללו שם, זאת ההקבלה. הרי המכסה היא מוגבלת. אלו משפחות שמאוד צריכות את העזרה, אני לא רואה מצב להחריג אותם בגלל זה. נניח שיכול להיות ילד נכה במצב קשה שאבא שלו מולטי מיליונר, בגלל זה אני לא אחריג את הילדים הנכים. פה, בהבטחת הכנסה, כולם מסכנים כלכלית בהגדרה.

<שרי בכר:>
כן.

<היו"ר כרמל שאמה-הכהן:>
ילדים במצב קשה – 8,619 - - -

<אתי בנדלר:>
איפה זה מופיע?

<היו"ר כרמל שאמה-הכהן:>
בהגדרת ילד נכה, "סך הכול מצב קשה".

<אתי בנדלר:>
אני כבר אומרת שאני אסתמך על ההגדרות שלכם כי אני לא יודעת איך מוגדר "ילד נכה במצב קשה" לפי חוק הביטוח הלאומי.

<שרי בכר:>
אין לי הגדרה של "ילד במצב קשה", זה בסך הכול מספר של נכויות אצלנו. יש לי הגדרה ל"תלוי לחלוטין" בתקנות ילד נכה.

<אתי בנדלר:>
תלויים לחלוטין יש רק 4,600.

<היו"ר כרמל שאמה-הכהן:>
איפה השאר?

<אופיר פינטו:>
זקוק לטיפול רפואי - - -

<היו"ר כרמל שאמה-הכהן:>
זאת גם הגדרה?

<אופיר פינטו:>
כן, גם הגדרה. ושיעור הגמלה הוא 100%.

<אתי בנדלר:>
אני לא נכנסת להגדרה כי אני לא מכירה.

<היו"ר כרמל שאמה-הכהן:>
הם יספקו לך הגדרה שמכסה את "סך הכול מצב קשה", בין אם זה מחולק לשתי הגדרות או איך שאתם רוצים, בסדר? גמרנו עכשיו.

זוג שמקבל הבטחת הכנסה עם שני ילדים ויותר – 17,828.
<אתי בנדלר:>
למה דווקא זוג? זה רק זוגות או שגם יחיד עם - - -

<היו"ר כרמל שאמה-הכהן:>
לא, רגע, אלו קטגוריות שונות.

<אתי בנדלר:>
הבנתי, משפחות. הבטחת הכנסה לזוג + שני ילדים.

<שרי בכר:>
שני ילדים ויותר.

<היו"ר כרמל שאמה-הכהן:>
משפחות כולל גם חד-הורי?

<שרי בכר:>
לא.

<היו"ר כרמל שאמה-הכהן:>
חד-הורי עם שני ילדים ויותר – 12,622.

<אתי בנדלר:>
איפה זה החד-הורי עם שני ילדים ויותר?

<שי סומך:>
מה עם חוק המזונות (הבטחת תשלום) שגם שם יש חד-הוריות עם שני ילדים. קשה לעשות את האבחנה ביניהן, אני מצטער שאני מסבך, אבל אלו אוכלוסיות זהות.

<היו"ר כרמל שאמה-הכהן:>
אמרו לי שהם יודעים להפריד את זה.

<שי סומך:>
מבחינה טכנית זה אפשרי אבל מהותית, כאן נמצאות האלמנות ואת החד-הוריות ובחוק השני נמצאות הגרושות והפרודות, זאת האבחנה ביניהן. אבל מבחינה כלכלית - - -

<היו"ר כרמל שאמה-הכהן:>
הן באותה קטגוריה.

<שי סומך:>
ההגדרה כאן מתייחסת רק - - -

<היו"ר כרמל שאמה-הכהן:>
אני רוצה להבין: אלמנה לא נקראת חד-הורית אם היא נשארה עם הילדים לבד?

<שי סומך:>
כן.

<היו"ר כרמל שאמה-הכהן:>
וגם גרושה.

<שי סומך:>
גרושה ופרודה מקבלת לפי חוק אחר.

<אתי בנדלר:>
עשויה לקבל, אם יש פסק דין לזכותה. לא?

<שי סומך:>
כן.

<היו"ר כרמל שאמה-הכהן:>
מה היא מקבלת, סבסוד בחשמל?

<אתי בנדלר:>
לא. מזונות.

<שי סומך:>
מקבלת סכום זהה לסכום הבטחת הכנסה.

<היו"ר כרמל שאמה-הכהן:>
אז מה הבעיה עם זה, לא הבנתי.

<אתי בנדלר:>
לכאורה מדובר בשתי נשים, שתיהן לבד עם שני ילדים – זאת מקבלת לפי חוק הבטחת הכנסה וזאת לפי חוק המזונות (הבטחת תשלום), למרות שמצבן הכלכלי - - -

<היו"ר כרמל שאמה-הכהן:>
אלה רק אלמנות, החד-הוריות פה?

<שי סומך:>
אלמנות וחד-הוריות מבחירה.

<היו"ר כרמל שאמה-הכהן:>
מה זה "מבחירה"?

<אתי בנדלר:>
גרושות.

<שי סומך:>
לא. מבחירה – הפרייה, אין גבר, הייתה תרומת זרע. הגרושות והפרודות בחוק אחר.

<שרי בכר:>
בזה אנחנו נכנסים בנעליו של הבעל.

<שי סומך:>
אבל אנחנו כל הזמן טוענים שהן בדיוק אותן אוכלוסיות.

<היו"ר כרמל שאמה-הכהן:>
מי כלול פה? אלמנות וגרושות?

<אתי בנדלר:>
לא. אלמנות וחד-הוריות שמעולם לא נישאו ושאין להן פסק דין.

<שרי בכר:>
יכול להיות גם גרושות שאין להן מזונות.

<שי סומך:>
אין פסק דין למזונות ילדים? לא יכול להיות מצב כזה.

<שרי בכר:>
אני לא נכנסת למצבים אישיים של כל משפחה ומשפחה - - -

<שי סומך:>
99% מהגרושות נמצאות בחוק אחר.

<היו"ר כרמל שאמה-הכהן:>
כלומר לא נמצאות פה גרושות. פרודות או גרושות?

<שי סומך:>
כן. אלו שיש לטובתן פסק דין למזונות.
<אתי בנדלר:>
יכולה להיות גם חד-הורית מבחירה שיש לה פסק דין למזונות. זה אולי יותר נדיר.
<שי סומך:>
האבחנות פחות חשובות. זו אותה אוכלוסייה שלא נמצאת כאן, זה מגדיל מאוד - - -

<אופיר פינטו:>
כדי לא להסתבך עם הבטחת הכנסה, אולי עדיף להכניס את הזקנים הסיעודיים. זו אותה אוכלוסייה כמו השר"מ, זו אותה אוכלוסייה כמו הזקנים שהיום נמצאים.
<שי סומך:>
אני חושב שזה נכון יותר.

<אופיר פינטו:>
יכול להיות שתהיה חפיפה בין מקבלי סיעוד למקבלי זקנה שהיום נמצאים ומקבלי השלמת הכנסה או מקבלי זקנה בגובה נכות, אבל לפחות זאת אוכלוסייה דומה שיהיה יותר קל להצדיק את זה.
<היו"ר כרמל שאמה-הכהן:>
מי נמצא בבעיה כלכלית גדולה יותר? איזו קבוצה?

<שי סומך:>
זה קשור להוצאות ולהכנסות: לחד-הוריות ההכנסות נמוכות ולזקנים הסיעודיים ההוצאות גבוהות.

<היו"ר כרמל שאמה-הכהן:>
לא דיברתי על הסיעודי. דיברתי על שתי הקבוצות של החד-הוריות, מבחירה ולא מבחירה.

<שי סומך:>
אותן אוכלוסיות. כי מדובר באותם מבחני הכנסה, אותם סכומים. מבחינה מהותית אלו אותן אוכלוסיות.

<היו"ר כרמל שאמה-הכהן:>
באיזה קבוצה נכללת אישה שהתגרשה ולא עובדת?

<שי סומך:>
בחוק המזונות.

<אתי בנדלר:>
אם יש לה פסק דין למזונות.

<היו"ר כרמל שאמה-הכהן:>
שלא מקוים?

<שי סומך:>
זה לא משנה אם פסק הדין מקוים או לא מקוים. היא יכולה בעצמה לגשת לביטוח הלאומי - - -

<אתי בנדלר:>
אם אין לה הכנסות עד לתקרה מסוימת, היא יכולה לגשת למוסד לביטוח לאומי עם פסק הדין וזה לא רלוונטי אם היא ניסתה לבצע את פסק הדין בעצמה או לא.

<היו"ר כרמל שאמה-הכהן:>
אז היא מקבלת הבטחת הכנסה?

<אתי בנדלר:>
היא מקבלת הבטחת מזונות, לפי אותם מבחנים.

<שי סומך:>
אבל זה בגובה הבטחת הכנסה או פסק הדין למזונות – לפי הנמוך. אם היא מקבלת לפי הנמוך – היא יכולה לקבל השלמת הכנסה.

<היו"ר כרמל שאמה-הכהן:>
כמה נשים כאלה יש?

<שי סומך:>
כ-30 אלף.

<היו"ר כרמל שאמה-הכהן:>
זה הרבה.

<שי סומך:>
עם שני ילדים יש פחות.

<שרי בכר:>
לא הגעתי עם נתונים על זה ואני לא רוצה לזרוק סתם מספרים.

<שי סומך:>
אני יכול לבדוק. אי אפשר להגדיל את האוכלוסייה של ילד נכה – גם שם האוכלוסיות קשות – במקום האוכלוסייה הזאת? אני רוצה להגיד דבר כללי לגבי הבטחת הכנסה, לא אמירה משפטית אלא עניין של מדיניות: התפיסה בהבטחת הכנסה בגיל העבודה היא שלא צריכה להיות "מניית זהב" כי היא גורמת לאנשים להישאר בתוך המערכת ויוצרת דילמה אם להגדיל את ההכנסה ולצאת מהבטחת הכנסה או לא.

לכן בתחילת העשור או באמצע העשור הקודם, ביטלו את כל "מניות הזהב" כי גילו שזה גורם לאנשים להישאר בתוך המערכת. כאן, לראשונה אחרי אותה רפורמה, מחזירים. אני לא זוכר ולא חושב שיש הטבה שמקבלים מקבלי הבטחת הכנסה בתור מקבלי הבטחת הכנסה.
בארנונה, למשל, במקום שמקבלי הבטחת הכנסה כמקבלי הבטחת הכנסה זכו בהנחה – עשו מבחני הכנסה ברשויות המקומית ולכן הם מקבלים בקובע אחר: כאנשים נזקקים, אבל לא בגלל שהם מקבלים הבטחת הכנסה.

מבחינת הביטחון הסוציאלי, זה נראה יותר נכון אולי להגדיל את האוכלוסייה של ילד נכה שתקבל – יכול להיות שיש שם משפחות מהמעמד הבינוני, אבל ההוצאות הן מאוד גבוהות.

<היו"ר כרמל שאמה-הכהן:>
אבל נתנו לילד נכה.

<שי סומך:>
כן, אבל אולי בתמורה להרחיב כאן את האוכלוסייה.

<היו"ר כרמל שאמה-הכהן:>
רגע, את ה-105%, זה יותר חשוב?

<שי סומך:>
קשה למדוד ההבדל הוא שלמקבלי הבטחת הכנסה ההכנסות נמוכות. למקבלי קצבת ילד נכה – ההוצאות גבוהות, זה ההבדל. שניהם יכולים להיות במצב מאוד קשה. אדם שיש לו שכר ממוצע אבל ההוצאות שלו בשמים הוא גם במצב קשה. קשה מאוד למדוד אבל שתי האוכלוסיות הן במצב קשה, זה ברור.
<יקותיאל צבע:>
אדוני, אם מותר לי להציע: היות ואנחנו עוסקים בסבסוד לחשמל, אנחנו צריכים לחפש אוכלוסיות שבאופן טבעי צורכות יותר חשמל - -

<היו"ר כרמל שאמה-הכהן:>
אני בעד.

<יקותיאל צבע:>
- - וקשורות בבית, הוצאות המיזוג והקירור והחימום והוצאות שקשורות להפעלת ציוד רלוונטי. זה נוגע לאוכלוסיות שכבר מקבלות היום: הזקנים שנשארים בבית והנכים. זה נוגע לאוכלוסייה הראשונה שדיברת עליה, של הילדים הנכים שמפעילים ציוד שצורך חשמל. ואם נלך לעניין של הקשישים הסיעודיים – אנחנו נישאר באותו היגיון.
<היו"ר כרמל שאמה-הכהן:>
אז לא נכניס את החד-הוריות?

<יקותיאל צבע:>
פרושו של דבר שייכנסו פחות חד-הוריות, כן.

<שרי בכר:>
לא ייכנסו בכלל.

<יקותיאל צבע:>
לא ייכנסו בכלל.

<אתי בנדלר:>
אז בהתאם להצעה הזאת, אנחנו מדברים על ילדים במצב קשה ועל קשישים מקבלי קצבת - - -

<יקותיאל צבע:>
ילדים שמספרם לא מופיע פה.

<אתי בנדלר:>
איך אתה מגדיר את האוכלוסייה הזאת?

<יקותיאל צבע:>
אוכלוסייה סיעודית ברמה היותר קשה. אופיר, אני צריך את העזרה שלכם פה.

<אופיר פינטו:>
מדובר בתלויים לחלוטין בעזרת הזולת בכל שעות היממה. בערך 30 אלף איש.

<יקותיאל צבע:>
זה גם תואם את הדברים ששי אמר. זה גם תואם את השר"מ שגם הוא בדרך - - -

<היו"ר כרמל שאמה-הכהן:>
יש פה קונצנזוס על זה?

<אמיר אדרי:>
רציתי להעיר שאם כבר אנחנו רוצים לתת הנחות – כדאי למקד את זה באוכלוסיות שלא יכולות לעבוד. כלומר, ברגע שאנחנו נותנים לאוכלוסיות שיכולות לעבוד הנחות, אנחנו מתמרצים אותם לא לצאת לעבודה.

<היו"ר כרמל שאמה-הכהן:>
מי אצלך פה לא יכול לעבוד?
<אמיר אדרי:>
מבחינתי, אימא חד-הורית. הייתי מעדיף להקצות את ההנחה למישהו שלא יכול לעבוד.

<אתי בנדלר:>
אוכלוסייה סיעודית שתלויה לחלוטין בעזרת הזולת.

<אמיר אדרי:>
עדיף לתת את ההנחה למי שלא יכול לעבוד מאשר למישהו שיכול לעבוד.

<אתי בנדלר:>
לכאורה גם מקבלי שר"מ.

<היו"ר כרמל שאמה-הכהן:>
אז אתה מתכוון שנכניס את כל השר"מ בפנים?

<מיכאל מקייה:>
לא כל השר"מ. מ-105% ומעלה.

<היו"ר כרמל שאמה-הכהן:>
כן. התכוונתי ל-105% ומעלה.

<מיכאל מקייה:>
ולהכניס את הקשישים הסיעודיים – יש לך עוד 30-27 אלף. זה יוצא לך 40 אלף.

<היו"ר כרמל שאמה-הכהן:>
תנו לי דוגמה לאנשים עם 105%.

<משה בר:>
אני 105%. אני צריך 24 שעות אדם צמוד אלי.

<היו"ר כרמל שאמה-הכהן:>
אבל אמרו לנו ש-24 שעות זה - - -

<משה בר:>
אשתי צמודה אלי 24 שעות. אני לא יכול להיכנס לשירותים לבד, אני לא יכול לאכול לבד, אני לא יכול כלום לבד. חצי גוף משותק ואני 12 שעות על כיסא ו-12 שעות במיטה.

<לאה ורון:>
זה מחייב אותך ליותר שימוש בחשמל בגלל חימום או מיזוג?

<משה בר:>
כן. יותר חשמל זה מחייב. לא רק זה, יש לי גם סוכרת שמהווה סיכון די גדול שלא מדברים עליו. אני יושב כל היום על הכיסא, אני מזיע ואם אני מקבל פצעי לחץ או פצעים אחרים – אז העלות שלי תעלה פי 10 יותר אם אני אהיה בבתי חולים כל הזמן.
<היו"ר כרמל שאמה-הכהן:>
הבנתי. נראה מה אנחנו ב-100%: ילדים במצב קשה, אמרנו – 8,619; שר"מ 105% + 175% –עוד 17,500.
<אתי בנדלר:>
האוכלוסייה השלישית – הם אמרו – היא אוכלוסייה סיעודית שתלויה לחלוטין בעזרת הזולת בכל שעות היממה, נכון?

<אופיר פינטו:>
זה עוד 30 אלף.

<שי סומך:>
פחות. כי יש חפיפה להבטחת הכנסה.

<לאה ורון:>
אז על כמה מדובר?

<שי סומך:>
אני מעריך 20 אלף. אם השיעור של מקבלי הבטחת הכנסה - - -

<לאה ורון:>
בערך 20 אלף? אתה מדבר על קשישים סיעודיים שמקבלים קצבת סיעוד?

<שי סומך:>
חמישית.

<היו"ר כרמל שאמה-הכהן:>
מה חמישית? תסביר לי.

<אתי בנדלר:>
20% הוא שיש חפיפה עם האוכלוסייה של מקבלי - - -

<אופיר פינטו:>
מבין מקבלי קצבת זקנה, מקבלי השלמת הכנסה הם בערך חמישית-רבע מהאוכלוסייה.

<היו"ר כרמל שאמה-הכהן:>
מתוך ה-30 אלף?

<אופיר פינטו:>
לא. מתוך ה-700 אלף זקנים שיש במדינת ישראל. זאת אומרת, אם לקחת מתוך ה-30 אלף מי שמקבל השלמת הכנסה בערך באותו שיעור – זה בערך להוריד חמשית עד רבע מהאוכלוסייה שזה אומר שמדובר בערך על 22 אלף.
<היו"ר כרמל שאמה-הכהן:>
בסדר. סגרנו. אני מקריא סופית את הקבוצות: שר"מ 105% + 175% – 17,500; ילדים במצב קשה – 8,619; קשישים סיעודיים, נטו – הערכה, 22 אלף; משפחות המקבלות הבטחת הכנסה עם שני ילדים ויותר - - -

<אתי בנדלר:>
אז כן מכניסים משפחות?

<היו"ר כרמל שאמה-הכהן:>
את החד-הוריות השארנו בחוץ.

<דרורה ליפשיץ:>
זה אותו רציונל.

<אופיר פינטו:>
אם כבר, עדיף כבר להכניס את החד-הוריות ולא את אלה.
<אתי בנדלר:>
השאלה היא אם להכניס הבטחת הכנסה או - - -

<היו"ר כרמל שאמה-הכהן:>
אתם יכולים לבודד את המשפחות עם השלושה ילדים ועם ארבעה ילדים בקובץ?

<אופיר פינטו:>
זה יהיה לך בעייתי מאוד.

<היו"ר כרמל שאמה-הכהן:>
מאיזו בחינה? השאלה היא אם אצלכם במחשב אתם יודעים לעשות את זה. למה בעיה? כך אנחנו גם מקלים על האוצר.

<אופיר פינטו:>
חוקית יהיה קשה להגדיר את האוכלוסייה הזאת בתוך האוכלוסייה שמקבלת היום.

<היו"ר כרמל שאמה-הכהן:>
אתה לוקח את ההגדרה שיש לך וקובע: ובלבד שיש מספר ילדים כזה. אז נוכל לתת גם לחד-הוריות עם שלושה ילדים ויותר וגם למשפחות ברוכות ילדים.

<אתי בנדלר:>
אם כך, בחד-הוריות אתה כולל גם את מקבלות הבטחת הכנסה שלא מנויות כאן. זה מה שהם אמרו: אי אפשר לעשות אבחנה, מבחינת התנאים ושעורי הגמלה, בין מקבלות מזונות לפי חוק המזונות (הבטחת תשלום) לבין המקבלות הבטחת הכנסה.

<לאה ורון:>
הוא הגיע ל-48,119 – השר"מ, הילדים והקשישים המקבלים הבטחת הכנסה.
<אופיר פינטו:>
עדיף לך להרחיב, לדעתי, את אוכלוסיית השר"מ והילד הנכה - - -

<היו"ר כרמל שאמה-הכהן:>
שר"מ? נתנו לך הכול, מה אתה רוצה?
<שרי בכר:>
סיעוד.

<היו"ר כרמל שאמה-הכהן:>
סיעוד נתנו לך הכול מלא.

<אופיר פינטו:>
לא נתת.

<אתי בנדלר:>
סיעוד זה רק לקשישים, לא?

<שרי בכר:>
בסיעוד זה רק התלויים לחלוטין.

<אתי בנדלר:>
זה רק קשישים או כל התלויים לחלוטין?

<שרי בכר:>

מקבלי קצבת סיעוד תלויים לחלוטין – זו הדרגה הגבוהה ביותר מתוך שלוש.

<היו"ר כרמל שאמה-הכהן:>
זה רק קשישים?

<אופיר פינטו:>
זה רק קשישים כן.

<שרי בכר:>
כן. סיעודיים זה רק קשישים.

<משה בר:>
פה יש טעות. יש נשים שיוצאות עם מישהו ונכנסות ממנו להיריון ואחרי זה הוא לא רוצה להכיר בילד. אפילו בית המשפט לא יכול להביא אבהות והאישה נשארת עם הילד לבד ולא מקבלת השלמת הכנסה ולא כלום. אני מטפל באנשים כאלה שנופלים בין הכיסאות.

<היו"ר כרמל שאמה-הכהן:>
תודה. תן לנו לסיים.

<לאה ורון:>
יושב-ראש הכנסת אישר להמשיך את ישיבת הוועדה בכפוף להצבעות של המליאה.

<היו"ר כרמל שאמה-הכהן:>
מה הבעיה עם השלושה וארבעה ילדים? יש לכם המלצה חותכת בעניין?
<יקותיאל צבע:>
אני מציע, אדוני, שביחד עם משפחות גדולות שבכל מקרה הן עם הרבה ילדים, גם בהנחה הצודקת שהעלו שי ואמיר לגבי הסכנה שבמתן סובסידיה למי שעובדים, יש עדיין סכנה פחותה לגבי משפחות גדולות שבכל מקרה - - -

<היו"ר כרמל שאמה-הכהן:>
<אבל השאלה, המבחן הגדול, האם הם יודעים לספק את הנתונים, את הקובץ?>
<יקותיאל צבע:>
אני בטוח שהם יודעים. לא יכול להיות שהביטוח הלאומי לא יוכל להגיד למי יש שלושה או ארבעה ילדים, הרי הנתונים אצלם.
<היו"ר כרמל שאמה-הכהן:>
יכולים? אתם יכולים או לא?

<אופיר פינטו:>
כמו שאמרנו לך פה, אנחנו יכולים - - -

<היו"ר כרמל שאמה-הכהן:>
יכולים להוציא את קובץ הזה?

<יקותיאל צבע:>
אז משפחות וחד-הוריות מקבלות הבטחת הכנסה עם שלושה ילדים ויותר.

<אתי בנדלר:>
אבל אז מדובר גם על מקבלות הבטחת מזונות.

<יקותיאל צבע:>
אני מסכים שבעדיפות ראשונה יהיו משפחות חד-הוריות.

<היו"ר כרמל שאמה-הכהן:>
בתפיסה הסוציאלית, מי יותר חלש?

<יקותיאל צבע:>
מקבלות הבטחת הכנסה.

<אופיר פינטו:>
עדיף לך את הסיעודיים שתלויים במידה רבה ולא להתעסק עם הבטחת הכנסה.

<היו"ר כרמל שאמה-הכהן:>
איפה הם פה, הסיעודיים במידה רבה?

<אופיר פינטו:>
הם לא מופיעים לך פה. אנחנו לא התעסקנו בכלל עם סיעוד אבל מדובר על בערך 40 אלף איש.

<היו"ר כרמל שאמה-הכהן:>
אין מקום.

<יקותיאל צבע:>
אני מציע: משפחות חד-הוריות, מקבלות הבטחת הכנסה עם שלושה ילדים ויותר. זאת הקבוצה הנוספת שאני מציע.

<שרי בכר:>
זה כולל גם את המקבלות לפי חוק המזונות (הבטחת תשלום)?

<היו"ר כרמל שאמה-הכהן:>
משפחות חד-הוריות שמקבלות הבטחת הכנסה עם שלושה ילידים ויותר זה פחות מ-3,000.

<שרי בכר:>
צריך להוסיף לזה את מקבלי הבטחת תשלום לפי חוק המזונות שלא מצוין - - -

<היו"ר כרמל שאמה-הכהן:>
כמה כאלה יש?

<שרי בכר:>
אופיר, יש לך מקבלי הבטחת מזונות?

<אופיר פינטו:>
מקבלי מזונות היה 20 אלף.
<היו"ר כרמל שאמה-הכהן:>
עם שלושה ילדים ויותר?

<אופיר פינטו:>
לא עם שלושה ילדים ויותר.

<שרי בכר:>
אני רוצה להדגיש שמבחינת השיעורים של מקבלי הבטחת הכנסה, בין אם זה חד-הוריים עם שני ילדים, שלושה ילדים או ארבעה ילדים - - -

<היו"ר כרמל שאמה-הכהן:>
כמה יש?

<אופיר פינטו:>
10,000.

<יקותיאל צבע:>
עם שלושה ילדים ויותר?

<אופיר פינטו:>
לא. עם שני ילדים ויותר. אין לי פה עם שלושה ילדים.

<שרי בכר:>
השיעור של מקבל הבטחת הכנסה, בין אם זה עם שני ילדים או שלושה, ארבעה, חמישה וגם עשרה – זה אותו שיעור מבחינת הבסיס.

<היו"ר כרמל שאמה-הכהן:>
הבנתי. כלומר עם שלושה ילדים ויותר יש לך פחות מ-10,000? דרמטית פחות.
<אופיר פינטו:>
כן.

<היו"ר כרמל שאמה-הכהן:>
בסדר. אז בואו נלך על זה, על שלושה ילדים ויותר, על האבחנה הזאת.
<אתי בנדלר:>
אני מבקשת שוב לדעת, אם כך - - -

<יקותיאל צבע:>
חד-הוריות מקבלות - - -
<היו"ר כרמל שאמה-הכהן:>
חד-הוריות בשני הכיוונים.
<אתי בנדלר:>
חד- הוריות המקבלות גמלת הבטחת הכנסה. חד-הוריות עם שלושה ילדים ויותר, אמרת?
<היו"ר כרמל שאמה-הכהן:>
כן.

<אתי בנדלר:>
חד-הוריות עם שלושה ילדים ויותר המקבלות גמלת הבטחת גמלת הבטחת הכנסה - - -
<היו"ר כרמל שאמה-הכהן:>
תגדירו לה את זה בדיוק.

<שי סומך:>
תשלום לפי חוק המזונות (הבטחת תשלום).
<דרורה ליפשיץ:>
יש לכם פילוח של הקבוצה הזאת באופן מפורש?

<שי סומך:>
אני בטוח שיש פילוח בביטוח הלאומי.

<אופיר פינטו:>
מה זה פילוח מפורט?

<דרורה ליפשיץ:>
של קבוצה כזאת של חד-הוריות.
<היו"ר כרמל שאמה-הכהן:>
טוב. נעשה סיכום סופי של הדברים. אני חוזר: שר"מ 105% + 175%; ילדים במצב קשה; סיעוד, כמובן החלק שלא חופף; חד-הוריות, בין אם מבחירה ובין אם לא מבחירה עם שלושה ילדים ויותר; ומשפחות עם ארבעה ילדים ויותר שמקבלות הבטחת הכנסה.

<שרי בכר:>
שלושה ילדים ויותר זה כולל גם ארבעה.

<יקותיאל צבע:>
אתה מתכוון למשפחות מקבלות הבטחת הכנסה?

<היו"ר כרמל שאמה-הכהן:>
כן, הבטחת הכנסה. פה לקחנו מקדם ביטחון שזה 40% מלמעלה. תוקף ההוראה עד ל-31 בדצמבר 2012. זה יוצא ב-65 אלף מכסות.

<מיכאל מקייה:>
מה יופיע בחוק במקרה שטווח הביטחון יצא לנו מהביטחון?

<היו"ר כרמל שאמה-הכהן:>
איך?

<מיכאל מקייה:>
מבחינת מימוש.

<היו"ר כרמל שאמה-הכהן:>
מה אתם רוצים להכניס?

<אופיר פינטו:>
לא הכנסנו סיעוד?

<היו"ר כרמל שאמה-הכהן:>
הכנסנו.

<אופיר פינטו:>
אז הגעת פה לכמעט 80 אלף איש.

<היו"ר כרמל שאמה-הכהן:>
אין מצב.

<לאה ורון:>
מה פתאום.

<אופיר פינטו:>
חד-הוריות עם כמה ילדים?

<היו"ר כרמל שאמה-הכהן:>
חד-הוריות עם שלושה ילדים ויותר. יש לך פה סך הכול 2,800.
<אופיר פינטו:>
אתה צודק. אבל לא הכללת את המזונות.

<היו"ר כרמל שאמה-הכהן:>
לקחתי. היא אמרה לי שעם שני ילדים יש 10,000. אני רואה את הפרופורציות בין שני ילדים ושלושה ילדים – זה חמישית. ביחד זה 6,000-5,000. אתה לא עובר את מה שאמרתי.

<אמיר אדרי:>
כמה? 60 אלף איש?

<היו"ר כרמל שאמה-הכהן:>
מקסימום תקצצו בשכר הח"כים, מה הבעיה? גם ככה הרגתם אותנו. אתם רוצים נקודת מבחן בסוף 2012?
<דרורה ליפשיץ:>
אמרת הוראת שעה עד סוף 2012.

<היו"ר כרמל שאמה-הכהן:>
2013. אתה רוצה מנגנון של גמישות?

<אמיר אדרי:>
קודם כל, יש משמעות תעריפית ל-60 אלף איש.

<היו"ר כרמל שאמה-הכהן:>
כמה?

<אמיר אדרי:>
אני לא יודע להגיד בדיוק. אפשר לחשב את זה.

<דרורה ליפשיץ:>
- - - זה 0.9%.

<היו"ר כרמל שאמה-הכהן:>
אבל לא מימשנו את הכול, רחוק מזה, 0.6%.

<דרורה ליפשיץ:>
זה בעצם מייקר גם למקבלי הבטחת הכנסה. לכל הקבוצות של נכנסו עכשיו זה מייקר את התעריף.

<אמיר אדרי:>
זה בערך 0.4% עליה בתעריף החשמל.

<מיכאל מקייה:>
200 מיליון זה אחוז. זה המחיר.

<היו"ר כרמל שאמה-הכהן:>
לפי החשבון הזה – אנחנו רחוקים ממיצוי. את מבין את החשבון? אם היינו ב-300 מיליון ועכשיו הוספנו, כמה אתה אומר? 70 מיליון - - -

<אמיר אדרי:>
השאלה מה יקרה עם האוכלוסייה הפוטנציאלית?

<היו"ר כרמל שאמה-הכהן:>
לא יקרה כלום.

<אמיר אדרי:>
מה יקרה אם נפנה אליהם בצורה ממוקדת? לדעתי זה היה הרבה יותר טוב.

<מירב יוסף:>
יש פנייה עכשיו שמבוצעת על-ידי המשרד לאזרחים ותיקים.

<אמיר אדרי:>
מתי זה התחיל?

<מירב יוסף:>
לפני שבועיים.

<אמיר אדרי:>
לפני שבועיים התחילו. במידה והם יצליחו אז יכול להיות שאנחנו נראה פה כמות גדולה של אנשים שלא בנינו עליהם ואז בעצם אנחנו נחרוג ממסגרת החוק – אלו ההשלכות.

<היו"ר כרמל שאמה-הכהן:>
תסביר לי איך.

<אמיר אדרי:>
על פי מה שאומרת מירב מרשות החשמל, התחילו בתהליך כזה של פנייה לכלל האוכלוסייה שזכאית ולא מממשת. במידה והם יצליחו בפרויקט שלהם – ייתכן שאנחנו לא נעמוד. אני לא יודע להגיד אם זה ב-100%.

<היו"ר כרמל שאמה-הכהן:>
אפשר לקבוע סעיף בחוק שלגבי הקבוצה האחרונה שהוספנו – בסוף 2012 תדעו אם הצטרפו נכון? תדע את המגמה, אם אתה בחריגה? – נקצץ את הקבוצה האחרונה באישור ועדת כלכלה. תבוא לוועדת הכלכלה ותגיד: תראו, ההוראה שלכם הביאה אותנו לגלישה. אני מוכן לשים את ראשי ואת עתידי שזה לא יקרה. אבל אני אומר לך שבחקיקה תורידו את זה.

<אמיר אדרי:>
כמו שאתה יודע, זאת בעיה לקחת הטבה שכבר נתת.
<היו"ר כרמל שאמה-הכהן:>
זה לא יקרה, זה לא יקרה.

<אמיר אדרי:>
תגיע כל האוכלוסייה הרלוונטית לפה, לוועדה, ויגידו שזאת בושה וחרפה שזה ככה וכהה ובסוף יתנו להם ויישנו את החוק.

<היו"ר כרמל שאמה-הכהן:>
אתה רוצה שנעשה את זה אוטומטי? אני מוכן לעשות את זה אוטומטי, לא צריך אישור ועדה. אבל שזה יהיה כפוף לנתון – לא למחשבה של השר ולמה שמייעצים לו – נתון שהמחשב מוציא שמבטל את הקבוצה האחרונה.

<אמיר אדרי:>
זה עדיף.

<היו"ר כרמל שאמה-הכהן:>
חרג מ-1.5% – תבוטל הקבוצה האחרונה. חרג ב- 1.4 אני גם מוכן.
<דרורה ליפשיץ:>
תצטרך לפרסם את זה.

<היו"ר כרמל שאמה-הכהן:>
לא. ידוע כמה זה - - -

<דרורה ליפשיץ:>
יצטרך להתפרסם ברשומות או באיזושהי צורה. זה לא יכול להיות אוטומטי. צריך להיות איזשהו הליך מסודר. יכול להיות שמה שאפשר לעשות זה לקבוע את זה עד סוף 2012 עם אפשרות, באישור ועדת הכלכלה, להאריך את זה.

<היו"ר כרמל שאמה-הכהן:>
אפשר להגיש שהשר יכול לבטל את זה בתקנות בלי ועדה, בלי הצבעות, בלי כאלה שיבואו ויצעקו לך פה – אבל הסמכות שלו כפופה לזה שיש חריגה של מעל 1.5%, שיוכלו לתקוף את זה בבג"ץ.

<אמיר אדרי:>
זה גם לא בטוח שהשר יבטל. 

<היו"ר כרמל שאמה-הכהן:>
אז מה, כולנו מופקרים? עזוב.

<אמיר אדרי:>
לא, חלילה. אני לא מאשים.

<היו"ר כרמל שאמה-הכהן:>
אני מדבר אתך הכי ברור: איך שאתה רוצה את זה. אתה רוצה אוטומטי – הצעתי אוטומטי. אני לא מחפש לגנוב סוס פה. עבר את ה-1.5% – אני מוכן גם עבר את ה-1.4%, לתת לך עוד טווח ביטחון – אני לא חושש מזה, אנחנו לא נגיע למצב הזה, אנחנו רחוקים משם. אם עבר את 1.4% – תבטל את הקבוצה האחרונה שהיא הכי פחות רגישה.

<אמיר אדרי:>
של מי הסמכות לבטל? שר האנרגיה?
<מיכאל מקייה:>
כן. שר האנרגיה והמים. זה השר הרלוונטי. אנחנו נעביר לו את הנתונים שנקבל מחברת החשמל, בהתייעצות עם הרשות. ככה זה עובד.

<אמיר אדרי:>
זה לא בטוח שזה - - -

<היו"ר כרמל שאמה-הכהן:>
לא תהיה לו ברירה. כי אם לא זה – מישהו אחר יוכל לעתור נגדו. עבר את האחוז – הוא יצטרך לבטל את זה בתקנות. תבנה לי את זה איך שאתה רוצה.
<אתי בנדלר:>
אפשר אחרת: זה יבוטל אם יסתבר לשר שהייתה חריגה מ-1.4% שבחוק. ההטבה הזאת תתבטל.

<היו"ר כרמל שאמה-הכהן:>
כי כבר תהיה סתירה לחוק.

<אתי בנדלר:>
והודעה על כך תפורסם על-ידי השר ברשומות.

<היו"ר כרמל שאמה-הכהן:>
לא תהיה לו אפשרות אחרת.
<דרורה ליפשיץ:>
צריך בעצם להטיל חובה לעשות חשבון כזה של ההנחות לקראת סוף השנה.

<היו"ר כרמל שאמה-הכהן:>
יש את המאזן. רשות החשמל נותנת את הנתון הזה בשנייה. כן.

<דרורה ליפשיץ:>
בסדר. אתם תפרסמו את זה, ועל הבסיס הזה - - -

<מירב יוסף:>
אנחנו נעביר אליכם. לא נפרסם, נעביר אליכם.

<לאה ורון:>
בכל שישה חודשים הקבוצה האחרונה תכנס שוב למקבלי הנחה ככל שהנתון יצדיק את זה ואז השר לא צריך - - -

<אתי בנדלר:>
אבל כל הסיפור זה עד 2013 אז אין מה לעשות את זה.

<לאה ורון:>
אני גם חושבת שאין אבל הם לא רוצים להיות במצב שמעמידים את השר - - -

<אתי בנדלר:>
אני חושבת שאם נוכח השר בחודש נובמבר 2012 - - -

<היו"ר כרמל שאמה-הכהן:>
למה נובמבר?

<אתי בנדלר:>
כי הוא צריך לבטל את זה מינואר. מתי הוא יעשה את הבדיקה?

<היו"ר כרמל שאמה-הכהן:>
לא, אין לו בעיה. הוא יכול לעשות את זה גם אחרי 31 בדצמבר, כשיש את הנתון הסופי. הוא לא חייב לבטל לכל השנה. גם אם אותה קבוצה עדיין תקבל בינואר 2013, זה בסדר, לא קרה כלום, ובלבד שהוא יחזור לטווח שלו. זה הסיפור.
<אתי בנדלר:>
אבל זה לא יהיה חודש כן, חודש לא, או שכן?

<היו"ר כרמל שאמה-הכהן:>
לא.
<דרורה ליפשיץ:>
אחת לכמה זמן הרשות יכולה לפרסם את הנתונים?

<מירב יוסף:>
בהתאם לדוחות מחברת החשמל.

<ישראל מובשוביץ:>
אנחנו יכולים לעשות את זה בכל תקופה שתפצו, תמיד ב- Delayשל כמעט חודשיים. אבל אני יכול לעשות את גם באמצע השנה, יכול לעשות את זה כל רבעון, לא רק בסוף השנה.

<דרורה ליפשיץ:>
אז אולי כדאי כל רבעון.

<ישראל מובשוביץ:>
מה שהמשרד יבקש – זה תקבלו.

<היו"ר כרמל שאמה-הכהן:>
אין בעיה. זה לא משנה באיזו נקודת זמן. בכל נקודת זמן – זה לא חייב נקודת מבחן – שעובר 1.4% לשר תהיה את הסמכות להחריג את הקבוצה. הליך אוטומטי. אין בעיה. סגרנו. לא רק נקודת מבחן אחת – מתי שזה לא יקרה. נכון שאתה יודע שזה לא יקרה?

<אמיר אדרי:>
אני לא שמח מההליך באופן כללי.

<היו"ר כרמל שאמה-הכהן:>
זה משהו אחר, יש לנו הבדלים בהשקפת עולם. אבל אתה יודע שזה לא יקרה, נכון? לא נגיע ל-1.4%.

<אמיר אדרי:>
אי אפשר לדעת.

<היו"ר כרמל שאמה-הכהן:>
זה נכון. זה תמיד נכון. חוץ מדבר אחד, אי אפשר לדעת כלום.

<אמיר אדרי:>
אם הפרויקט של מירב יהיה פרויקט מאוד מצליח – נעמוד בפני מציאות שונה. אבל בסדר, המנגנונים האלה מפחיתים את הסיכון. זה נכון.
<אתי בנדלר:>
רגע, אני רוצה - - -

<דרורה ליפשיץ:>
עכשיו, לצורך הוכחת הזכאות, נצטרך עדיין לראות איזה - - -

<היו"ר כרמל שאמה-הכהן:>
של מה?

<דרורה ליפשיץ:>
למשל, ילד. על איזה מקום צרכנות ילד יקבל? אם הוא לא גר עם שני ההורים שלו – זאת אומרת, צריך לקבוע לזה הוראות אופרטיביות. הכנסנו ילד שהוא לא צרכן.

<היו"ר כרמל שאמה-הכהן:>
הילד הנכה?

<דרורה ליפשיץ:>
כן. 

<היו"ר כרמל שאמה-הכהן:>
איך זה עובד עם ילד נכה? מי תעודת הזהות שלו שמייצגת אותו מול חברת החשמל? של האבא או של האימא? 

<דרורה ליפשיץ:>
תלוי עם מי הוא גר.

<היו"ר כרמל שאמה-הכהן:>
מי שמקבל את הבטחת ההכנסה.

<אמיר אדרי:>
מי שמקבל את הקצבה.

<דרורה ליפשיץ:>
מקבל הקצבה עבור הילד. בסדר.

<אתי בנדלר:>
זה יכנס לחוק?

<דרורה ליפשיץ:>
אני חושבת שנצטרך לקבוע, או בחוק או בתקנות. נצטרך לראות איך אנחנו עושים את זה הכי פשוט ביום-יומיים הקרובים.

<היו"ר כרמל שאמה-הכהן:>
אין בעיה.

<אתי בנדלר:>
ובכן: הסתבר על פי דוחות רבעוניים של חברת החשמל כי ברבעון כלשהו הייתה חריגה מ-1.4% האמורים בסעיף הזה בחוק, יבטל שר האנרגיה והמים את הזכאות להטבה לקבוצה הרביעית שהיא "משפחות עם ארבעה ילדים ויותר, המקבלות הבטחת הכנסה".
<דרורה ליפשיץ:>
זה לאותה קבוצה. אם תהיה חריגה נוספת אז זה לקבוצה הבאה בתור.

<היו"ר כרמל שאמה-הכהן:>
כן, לפי סדר העדיפות. אין בעיה.

<אתי בנדלר:>
אני לא יודעת מה הסדר של הקבוצות.

<היו"ר כרמל שאמה-הכהן:>
הקבוצה השנייה שלאחריה תבוטל זו קבוצת החד-הוריות.
<אתי בנדלר:>
זו הקבוצה הרביעית.

<היו"ר כרמל שאמה-הכהן:>
שתי הקבוצות האלה. בסדר? אבל אם מספיק ביטול של קבוצה אחת – הוא מבטל רק אחת.

<דרורה ליפשיץ:>
נכון.

<מירב יוסף:>
אם רוצים שזה יהיה ממש אופרטיבי אז באמת לסגור עם הביטוח הלאומי את הנושא של היידוע, כי הביטוח הלאומי הוא זה ששולח את המכתבים. בפעם שעברה, בשנת 2007, כשזה עבר, לא היו מכתבים מהביטוח הלאומי ורק בעקבות - - -

<היו"ר כרמל שאמה-הכהן:>
צריך לקבוע את זה בחוק או מספיק לסגור את זה עם השר או עם המנכ"ל שם?

<מירב יוסף:>
אני לא יודעת אבל הנושא של היידוע - - -

<היו"ר כרמל שאמה-הכהן:>
הנושא של היידוע, שהביטוח הלאומי צריך ליידע את הזכאים?

<שרי בכר:>
הנוהל כיום, לפחות לגבי קשישים מקבלי השלמת הכנסה, זה שהביטוח הלאומי שולח להם מכתבים, לפי הקבצים, שאומרים: דע לך שיש לך את הזכות לקבל ככה וככה, האם אתה מסכים שנעביר. זה נעשה לצורך ההגנה על הפרטיות שלהם, כדי לא לעבור על חוק הגנת הפרטיות אנחנו אומרים להם שיש להם זכויות ובמידה והם רוצים שהפרטים יועברו - - -

<היו"ר כרמל שאמה-הכהן:>
אתם לא מעבירים את הפרטים עד שאני לא אומר לכם תעבירו?

<שי סומך:>
להפך, ברירת המחדל היא שמעבירים אלא אם כן מתנגדים.

<היו"ר כרמל שאמה-הכהן:>
צריך להודיע שלא להעביר, הבנתי.

<שרי בכר:>
מעבירים אלא אם כן מודיעים לנו שהם מתנגדים. זה נעשה לצורך הגנת הפרטיות. על הביטוח הלאומי לא חלה חובה – רק כדי לסבר את האוזן – אלו לא הטבות שביטוח לאומי נותן אז הביטוח הלאומי לא צריך ללכת ולאתר ולהגיד לאותם אנשים שהם זכאים להטבות האלה. זה התפקיד של חברת החשמל.

<ישראל מובשוביץ:>
לא, לא, סליחה. אני מאוד שמח – אני רוצה לדעת, כבוד היושב-ראש, מי הלקוח של הדיון הזה? לדעתי, הלקוח של הדיון הזה זה האזרח שמגיע לו, לשם כך אני מבקש את שיתוף הפעולה של כל הגופים הממשלתיים שיכולים לעזור לי ליישם את ההחלטה הזאת - - -
<שרי בכר:>
שיתוף פעולה יהיה. אנחנו מעבירים - - -

<היו"ר כרמל שאמה-הכהן:>
רגע, תפסיקו להתווכח.

<ישראל מובשוביץ:>
לי אסור. אם קיבלתי שם של אזרח, אסור לי להתכתב אתו סתם ככה. ההתכתבות צריכה להיות באמצעות הביטוח הלאומי. בכל רגע נתון, על חשבוני – ימומן על-ידי הרשות – הרי זה כסף קטן - - -

<היו"ר כרמל שאמה-הכהן:>
עזוב את זה, עזוב את זה.

<ישראל מובשוביץ:>
על חשבוני, לייצר פניות ללקוחות, לתת אותן ביד לביטוח הלאומי כדי שישלחו ללקוח ויגידו לו: נמצאת זכאי על פי חוק, על פי תקנה, על פי החלטת ועדת הכלכלה - - -

<היו"ר כרמל שאמה-הכהן:>
איך עשיתם את זה עד היום?

<ישראל מובשוביץ:>
זה מה שנסינו לעשות מעת לעת. זה לא תמיד הולך כי לביטוח הלאומי יש אג'נדה מקצועית משלו. אם רוצים לתרום לזה - - -

<היו"ר כרמל שאמה-הכהן:>
לא הבנתי על מה אתם רבים. באמת שלא.

<שרי בכר:>
גם אני לא הבנתי.

<לאה ורון:>
מי ישלח את המכתבים.

<ישראל מובשוביץ:>
אני לא יכול להודיע, אני לא מכיר אותו.

<היו"ר כרמל שאמה-הכהן:>
תנו לי את המכתבים, אני אודיע: רבותי האזרחים, סידרתי לכם הנחה...

<מירב יוסף:>
הרעיון הוא לא רק הזכאות בביטוח הלאומי. כדי לקבל את ההנחה בתעריף החשמל אתה צריך להיות צרכן רשום של החברה, אז חייבת להיות התאמה בין הרשימות של הביטוח הלאומי לבין הרשימות של - - -
<היו"ר כרמל שאמה-הכהן:>
אז מי שרשום בחברת החשמל, אז בהגדרה כבר יקבל בהעברה אוטומטית. מי שלא רשום – הם צריכים להניע אותו.

<מירב יוסף:>
אבל אלה בדיוק ה-40 אלף שחסרים לי היום. אני מדברת על מקבלי הבטחת הכנסה שחסרים לי כי הם לא רשומים אצל - - -

<היו"ר כרמל שאמה-הכהן:>
בסדר, יכול להיות שהם יידעו בן אדם. אדם לא מחליף את השם, לא רוצה להחליף את השם, יש כל מיני דברים.

<מירב יוסף:>
נכון, אז הוא לא יקבל את ההנחה.

<ישראל מובשוביץ:>
אנחנו עושים את זה בתהליך מאוד רך, לא מקשים.

<היו"ר כרמל שאמה-הכהן:>
עד היום אני לא מקבל את חשבון הטלפון בבית שמגיע לחבר כנסת כי לא החלפתי את השם של המנוי כבר שלוש שנים.

<מירב יוסף:>
אבל אם יספרו לך שיש הנחה בתעריפים - - -

<היו"ר כרמל שאמה-הכהן:>
חשבון מלא. מגיע לי החזר של 100%. איך אתם רוצים לגמור את זה? מה ההצעות שעומדות על השולחן.
<שרי בכר:>
אני יכולה להגיד מה המצב כיום: הביטוח הלאומי מעביר את קובצי המידע לגבי הזכאים אצלו לגמלאות השונות, לחברת החשמל.

<היו"ר כרמל שאמה-הכהן:>
אם הם מחזירים לכם קובץ של אלו שלא מאותרים, שזכאים אבל לא קיימים אצלם – מה אתם עושים עם הקובץ הזה?

<שרי בכר:>
אדוני מבקש שהביטוח הלאומי יאתר את הזכאים?

<היו"ר כרמל שאמה-הכהן:>
לא יאתר. אתם מכירים אותו. את העברת להם 100 אנשים בקבוצה מסוימת, הם מצאו 90 שמוגדרים אצלם כלקוחות ויש 10 לקוחות שלא מוצאים אותם, הם לא מוצאים אותם כלקוחות. למה שלא תשלחי להם מכתב ותגידי להם שהם זכאים?

<שרי בכר:>
אדוני, אני באמת לא יודעת, אם בכלל, ומה עמדת מנהלת המוסד לדבר כזה וכיצד זה נעשה כיום.

<היו"ר כרמל שאמה-הכהן:>
זה חייב להיות בחוק או שאפשר לסגור את זה מול ההנהלה שם?

<דרורה ליפשיץ:>
אז יצטרכו הוראות של הוכחת זכאות, אנחנו לא נמלטים מזה.

<היו"ר כרמל שאמה-הכהן:>
הוכחת זכאות?

<דרורה ליפשיץ:>
זאת בעצם המשמעות. הוכחת זכאות של אנשים.

<היו"ר כרמל שאמה-הכהן:>
הם נותנים את הקובץ המלא. מי שלא מנוי – לא מקבל.

<דרורה ליפשיץ:>
לא יכולים לתת את הקובץ בלי שיש אופציה לאזרח להגיד שהוא לא רוצה.

<שרי בכר:>
הקובץ נמסר לחברת החשמל אחרי שנשלח לאזרח והוא מביע התנגדות להעביר את המידע שלו. מי שלא מביע התנגדות – הקובץ עובר.

<היו"ר כרמל שאמה-הכהן:>
זאת לא הוכחת זכאות.
<דרורה ליפשיץ:>
ההוראות האלה כתובות היום בתקנות הוכחת זכאות שמתייחסות לאוכלוסיות מסוימות. צריך להרחיב את התקנות האלה גם ביחס לאוכלוסיות החדשות שמתווספות עכשיו, בהתאם לסיכום הדיון. את זה נצטרך לעשות בדרך של תיקון תקנות כדי שההסדרה הזאת תחול, אלא אם קובעים את כל ההסדר הזה בחקיקה ראשית.

<ישראל מובשוביץ:>
בלי להיות עורך דין, מה שהיה בפעם הקודמת, אחרי שהכנסת חוקקה את החוק, ישב צוות ברשות משרד האנרגיה והמים והיו שותפים בו רשות החשמל, הביטוח הלאומי וחברת החשמל וקבעו את התקנות הפרטניות, באיזו צורה בדיוק יבוצעו - - -

<היו"ר כרמל שאמה-הכהן:>
לא בחקיקה – בתקנות.

<ישראל מובשוביץ:>
לטעמי, גם פה צריך לעשות את זה. אחרי שאתה חוקקת את החוק, להשאיר לצוות המקצועי שיקבע את התהליך.

<משה בר:>
לפי דעתי, לא חברת החשמל צריכה לעשות את זה אלא הביטוח הלאומי היות שיש להם את כל הנתונים על כל אחד ואחד, מאל"ף ועד ת"ו, כולל השר"מ, כולל הניידות – הכול מתרכז בביטוח הלאומי.
<היו"ר כרמל שאמה-הכהן:>
בסדר, זה ברור.

<שרי בכר:>
אדוני, אני אומרת שוב – זאת לא עמדת מנהלת המוסד לעניין הזה – אבל אני אומרת שאנחנו מעבירים את הקבצים עם הנתונים של האנשים לחברת החשמל. חברת החשמל היא זו שנותנת את ההטבות. א אנחנו נותנים להם את המידע שמצוי אצלנו, למה זה צריך לחזור אלינו כדי שאנחנו נאתר את האנשים? הרי חברת החשמל היא זו שצריכה לאתר אותם ולדאוג לכך שיקבלו את ההטבה הזאת.
<היו"ר כרמל שאמה-הכהן:>
אין להם את מי לאתר. אם אנשים הם לא צרכנים שלהם, שנמצאים בקובץ אצלך, את מי הם יאתרו? הם לא לקוחות שלהם.

<לאה ורון:>
אז מה זה יעזור - - -

<שרי בכר:>
אז מה זה יעזור שאנחנו נאתר אותם?

<היו"ר כרמל שאמה-הכהן:>
את פונה לגברת כהן מחדרה, שמופיעה אצלך בקובץ ולא מופיעה אצלם בקובץ כלקוחה, ואומרת לה: דעי, אם את צרכנית של חברת החשמל והחשבון יהיה על שמך, את זכאית להטבה. מה הבעיה עם זה? אני לא מבין.

<שרי בכר:>
את זה אנחנו עושים עוד בשלב הראשוני, כשאנחנו שולחים - - -

<היו"ר כרמל שאמה-הכהן:>
לא.

<שרי בכר:>
אני מוכנה לבדוק את זה בשלב המעשי.

<לאה ורון:>
כדי שהיא תהיה מודעת לכך שאם היא תשנה פרט זה או אחר בפרטים שלה – אולי בפרטים האישיים, אולי בכתובת – אז היא תהיה זכאית. יש איזושהי בעיה במסירת הנתונים.

<היו"ר כרמל שאמה-הכהן:>
לא. היא גרה בבית שהאח שלה נתן לה, כי הוא בחו"ל. הוא יודע שמצבה קשה. חשבון החשמל עדיין על שמו. את העברת את הקובץ שלה והם לא מזהים אותה, הם מזהים את האח שגר בניו-יורק. את אומרת לה: דעי לך שאם תעשי את הפעולה הזו, תקבלי הנחה. זה אינטרס שלכם, אתם משרתים את האנשים האלה.

<שרי בכר:>
הבנתי. אני מבינה את האינטרס. אני לא יכולה לתת תשובה חד-משמעית עכשיו.

<היו"ר כרמל שאמה-הכהן:>
בסדר. זה לא הרבה מכתבים, באמת זה לא הרבה מכתבים. כמה אנשים הכנסנו בסך הכול?
<לאה ורון:>
מדובר באוכלוסיות שהביטוח הלאומי מתכתב איתן ממילא. כל מה שהם צריכים לעשות זה להכניס - - -

<היו"ר כרמל שאמה-הכהן:>
אני באמת יכול לעשות את זה מ"קשר לבוחר". תביא לי את זה ואני אעשה את זה, באמת. לא יישארו רבים. מה אחוז הלא מאותרים? כמה הנפל? 30 אלף? תאמין לי, כמה חברי כנסת נוציא את זה מה"קשר לבוחר" שלנו, אם יש לכם בעיה עם זה. הממשלה לא יודעת להוציא 40-30 אלף מכתבים?

<ישראל מובשוביץ:>
כדי שלא יירשם בפרוטוקול מספר שגוי: לשלושת הקטגוריות – 48 אלף.

<היו"ר כרמל שאמה-הכהן:>
ההוראות ברורות?

<אתי בנדלר:>
לא. אני רוצה לוודא. אחרי שקבענו את האוכלוסיות: הסתבר, על-פי דוחות רבעוניים של חברת החשמל, כי ברבעון כלשהו הייתה חריגה מ-1.4% בסעיף, יבטל שר האנרגיה והמים את הזכאות להטבה לאותה קבוצה.

<היו"ר כרמל שאמה-הכהן:>
לפי הצורך, במידת הצורך.

<אתי בנדלר:>
מה זה במידת הצורך? הסתבר שהייתה חריגה.
<היו"ר כרמל שאמה-הכהן:>
לא את שתיהן בבת אחת.

<אתי בנדלר:>
הוא קודם מתחיל עם הקבוצה הראשונה.

<היו"ר כרמל שאמה-הכהן:>
כן. שזה יהיה ברור.

<אתי בנדלר:>
עדיין נותר חריגה – עוברים לקבוצה הבאה אחריה.

<לאה ורון:>
לא. הוא מתחיל עם הקבוצה הרביעית או החמישית.

<היו"ר כרמל שאמה-הכהן:>
כן, כן.

<דרורה ליפשיץ:>
לפי סדרי עדיפויות.

<אתי בנדלר:>
ברור. אמרנו שתוקף ההוראה עד 31 בדצמבר 2013. מה קורה אז?

<היו"ר כרמל שאמה-הכהן:>
כלום.

<אתי בנדלר:>
אז זהו. פעם אחת. 

<היו"ר כרמל שאמה-הכהן:>
ממילא יצטרכו לבוא ולעשות או רפורמה בחברת החשמל או להביא חוק חדש.

<דרורה ליפשיץ:>
תמיד אפשר לעשות תוספת לתוך הצעת חוק. היינו בסרט הזה.

<אתי בנדלר:>
הייתה לי עוד שאלה - - -

<דרורה ליפשיץ:>
ויחולו תקנות הוכחת הזכאות שיתוקנו.

<אתי בנדלר:>
אני מחפשת את סעיף ההסמכה.
<דרורה ליפשיץ:>
זה סעיף 31א (ג). זה סעיף ההסמכה: "השר בהתייעצות עם שר הרווחה".

<אתי בנדלר:>
אז לא צריך, גמרנו. אני לא צריכה להוסיף.
<דרורה ליפשיץ:>
אנחנו נכניס את זה לתוך הסעיף הזה.

<אתי בנדלר:>
ברור שהכול יהיה במסגרת אותו סעיף, בוודאי. 

<היו"ר כרמל שאמה-הכהן:>
סיימנו?

<אתי בנדלר:>
עכשיו הכול ברור.

<היו"ר כרמל שאמה-הכהן:>
מי בעד ההצעה?

הצבעה

בעד הצעת החוק – פה-אחד
נגד – אין
נמנעים – אין
הצעת חוק משק החשמל (תיקון מס' 10), התשע"ב-2012, נתקבלה.

<היו"ר כרמל שאמה-הכהן:>
ההצעה התקבלה פה אחד. אני מודה לכולם. ניפגש בשמחות. תודה רבה. הישיבה נעולה.

<הישיבה ננעלה בשעה 16:45.>
